정조 5년
辛丑六月二十八日辰時。上御涵仁亭。大臣備局堂上引見入侍時。領議政徐命善。戶曹判書鄭尙淳。開城留守鄭好仁。漢城判尹金熤。刑曹判書金魯鎭。禮曹判書鄭民始。咸春君李昌運。戶曹參判徐有隣。行訓鍊都正李柱國。行副司直李敬懋。行副司直蔡弘履。行大司諫洪秀輔。掌令尹行晉。校理徐有成。右副承旨趙時偉。假注書李敬行。事變假注書姜彙鈺。編修官張顯慶。記事官文采五。以次進伏訖。命善曰。老炎猶酷。聖體。若何。上曰。一樣矣。命善曰。厭進之節。若何。上曰。一樣矣。命善曰。王大妃殿氣候。若何。上曰。一樣矣。命善曰。惠慶宮氣候。若何。上曰。一樣矣。命善曰。俄聞有享官移差之命。臣感泣無地矣。我殿下。曲念臣身。必欲其生者。至矣盡矣。而臣疾病侵尋。筋力殆盡。將無以報答矣。上曰。卿其進參於昨夜誓戒乎。命善曰。然矣。上曰。他大臣之進參享事。非不曰勞。而卿則有獨賢之歎。他大臣則或有在外閑養者。故使他大臣進參者。良以此也。命善曰。尤感聖恩矣。上曰。都政纔過。今番則果何如耶。命善曰。今番都政。果善爲之。而復職初仕。亦爲公平排擬矣。上曰。有可奏之事乎。命善曰。今日次對。則無一張狀啓之可以復奏者矣。上曰。大政過後。例有大臣可否。果無政事之可奏者乎。命善曰。守令中。洪原縣監白鳳麟來見臣。而見其爲人。聾聵衰耗。不堪當劇務矣。上曰。銓官未見其人。而有此擬乎。命善曰。意者今年是辛丑。故以白望之子。有此檢擬矣。上曰。予亦見其爲人。果重難矣。然此銓官。適當今年。以此人擬望。似不可已也。命善曰。然矣。雖然。此邑則以營下近海之邑。素稱難治。若以閑邑散地畀之。則似無妨矣。有庳之民。亦奚罪也。而此邑則似難任之矣。仍啓曰。洪原縣監白鳳麟。臣於歷辭時見之。昏憒重聽。非復舊日貌樣矣。適當今年。朝家之收用此等人。乃是不可已之政。吏判差送之意。臣豈不知。而洪原。以濱海殘邑。近又數遞。如欲蘇弊。宜先擇人。鳳麟則雖非此邑。亦豈無區處之道乎。就他道閑邑。或中軍虞候中。口傳相換事。分付銓曹。何如。上曰。依爲之。出擧條上曰。洪原縣監白鳳麟。他道閒邑守令。或虞候中軍中。口傳相換。榻前定奪命善曰。慶州府尹洪檢。銓曹差擬之意。蓋出於另擇。而見今亞卿乏人。位著苟簡。論以內重外輕之義。恐不必出送。若本州則雖是弊邑。堂上中。亦豈無可合者乎。慶州府尹洪檢改差。其代。令該曹口傳差出。何如。上曰。依爲之。出擧條上曰。慶州府尹洪檢改差。其代。口傳差出。榻前定奪上曰。口傳政事。則吏判當爲之乎。命善曰。旣已呈辭。未滿三度。則似不當爲之矣。上曰。吏兵批政事。果何如云耶。命善曰。吏判。前冬則不無生疎之端。而今番則已成熟手。兵判之政。今番亦善爲矣。上曰。兵批初仕。嶺南三人。京畿西北各二人。湖南湖西關東海西松都。各一人矣。命善曰。臣初見政目時。未能詳知。及見下敎。然後始乃覺得。從此遐方之人。可以聳動。至於李憲默之陞資。嶺人尤可以聳動矣。大抵吏兵批初仕。俱爲均平排擬矣。上曰。吏批則以予觀之。初任排擬。或五人或七人。而落點於末擬之尹美基。故始爲均平矣。命善曰。然矣。上曰。嶺人亦爲初仕乎。命善曰。此亦無矣。上曰。嶺人中爲守令者。則幾人乎。時偉曰。申光復朴重慶二人矣。上曰。沈命德之加資。甚善爲之矣。命善曰。然矣。上曰。沈鑏爲其姪乎。時偉曰。爲五寸姪矣。命善曰。金永綬處分。雖出於好生之聖德。而隄防一解。後弊難言。且今臺論方張。此等罪犯。不可以邊遠定配而止矣。上曰。永綬之罪。非不知嚴處分。而年老之物。久囚獄中。亦不無徑斃之慮。故予所以處分者。蓋有意矣。且觀渠供。亦可謂一一直陳。而問目外納供者。亦有之矣。今當停刑之日。不得刑推究問。而久囚可悶。故特爲酌處。而非忽於隄防之故也。命善曰。其所供辭。亦極爲放恣矣。稱以骨肉。敢引懸首後斂屍之言。甚是凶獰矣。且率去永命於逆婢定屬之地者。尤極放肆矣。上曰。永綬之初下去時。以不可去之意。言于朝廷。則廷議以爲無不可去之義云。甚可怪也。且銓官旣知如此。則亦何可擬此人於此地乎。命善曰。此言甚無據矣。初無以此事言及朝廷者。臣亦未曾聞也。上曰。言及。故稱之以言及。豈以不言及之事。稱以言及耶。且其時在廷者。或有今日不在者。可謂指證無處矣。命善曰。臣則未之聞也。上曰。柳星漢事。卽三百年來所無之變怪也。及以關係義理之罪犯看作事業之樹立。今此銓家之遽擬通淸者。豈不萬萬駭然乎。予之平日所愛惜者。名義也。欲使名義闡明於當世。而斁傷名義。莫甚於今日。予甚痛惜也。今者柳星漢之擬通一事。亦不爲傷名義之大者乎。向者廷臣。輒以柳星漢事。褒奏筵席。故予以其時罪犯。詳擧首尾。以爲下敎。則褒奏者。知其事實後。亦以爲非矣。今者銓家之擧措。誠是意外。大抵柳星漢。以禁喧郞廳入直兵曹。當初旣不能守法不撓。而媚附之態。有若昏夜乞哀於人矣。及其本曹軍士執頉之後。忽生恚意。自政院招之不來。連爲催促。則帶憤懷狠。及來政院。傲然長立。不爲曲拜。便出噴薄之說。慫囑帶隷。至於拔劍之境。焉有傳敎之下。如許擧措。如是變怪乎。當初不爲嚴治重根之事。故踵有前月近仗軍士之變矣。此等罪犯。看作樹立。遽擬通望。此何義理。如此而可謂國有紀綱乎。當日政席下敎。何等懇惻。而吏判之自初政望。實無一分恢公之事。予已慨然。及見通望。終有如此擧措。予甚駭痛矣。銓郞。則以供辭觀之。初無一面之分云。其罪猶輕。判堂參議之用意。則殊未可知也。此等銓官。置之於銓地。誠亦難矣。洪樂性則白首殘年。旣受此任。不能恢公爲政。沈念祖則通塞排擬。乃敢如是耶。雖以閣中考試等事。不無要緊之時。而竝姑不欲用之矣。且以判堂之頃日筵中駭擧觀之。誠極駭然矣。命善曰。其所處義。果爲郞當矣。上曰。古阜谷城望。亦豈成說乎。若眞有恢張公道之意。則見其望而豈不知其政耶。命善曰。然矣。上曰。吳璟則所奏。比前稍勝。而趙漢鎭則邑雖僻小。俱爲重難矣。命善曰。臣則姑未見其爲人矣。仍啓曰。秋節已屆。民事政殷。此時守令。不可久曠。都政差除守令。竝令不多日內辭朝。其中未署經人。令政院牌招兩司。以爲趁卽署經之地。何如。上曰。依爲之。出擧條上曰。都政差除守令。使之不多日內辭朝。未署經守令。令政院牌招兩司。卽爲署經。榻前定奪上曰。訓將之病。何如。柱國曰。昨日以暑症出去。而今則少差矣。上曰。昨日甚熱矣。上曰。臺諫方有闕乎。時偉曰。有之矣。上命書傳敎曰。政官牌招開政。上曰。蛇渡之累月空官可悶。新僉使。今日內使之辭朝。可也。命善曰。大司憲李鎭衡。聞有實𧏮。勢難行公。方當署經申飭之時。不可一任其虛縻。今姑許遞。何如。上曰。依爲之。出擧條上曰。大司憲李鎭衡許遞。榻前定奪上曰。諫長。今始通淸乎。秀輔曰。然矣。上曰。加資今爲幾年。秀輔曰。臣於聽政後進爵時。以禮房陞資矣。命善曰。連接各道農形狀啓。則西北之水災。兩湖之旱憂。俱屬可悶。秋成尙遠。穡事之豐歉。姑難料度。而先事之慮。不虞之備。宜無所不用其極。公私儲穀之方。臣於春間。已有筵稟行會。而至於半留虛實。未知各道各邑。擧皆一遵法令。無或撓改否。備郞摘奸。廚傳有弊。姑欲觀勢發送。而爲先令道臣。或抽栍或廉探。按簿査逋。另加照詳。俾無相蒙相左之弊。別具啓本。登時馳聞事。申飭諸道。何如。上曰。依爲之。出擧條命善曰。畿內則頗有豐稔之望云矣。上曰。大體似然矣。命善曰。兩湖俱有旱災。而嶺南則稍勝云矣。上曰。北關。何如。命善曰。以狀啓見之。西關之水災。尤甚矣。上曰。關西被災中。平壤爲尤甚。而漂失頹壓之戶。其數夥然。有隣曰。一道合爲千餘戶矣。上曰。只平壤一邑中。漂失三百餘戶。頹壓七百餘戶。故合爲千餘戶矣。統一道言之。則數爻夥然矣。命善曰。以狀啓見之。似然矣。上曰。平壤水火災。可謂頻數矣。民始曰。平壤水道不利。故每當潦雨。則水災尤甚矣。上曰。水災之頻數亦可悶。而北關亦頻失火。近來則幸無此報矣。命善曰。移置烽燧後。自官至于民家。各置鹽水。以爲申禁。故火災稍熄云矣。上曰。恤典擧行。何以則爲好耶。命善曰。渰死人則還穀蕩減。漂失之戶則一石粟題給。頹壓之戶則令本道顧助結構。似宜矣。有隣曰。然則以此意。行移本道。使之擧行乎。上曰。依此爲之。可也。柱國曰。管城所事。誠有可悶者。故敢此仰達矣。主管無人。逋負未徵。不可不擇人。目今假將徐行德。年老衰耗。欲得可合於中軍者。而實難其人矣。慶尙左水使金海柱。欲爲啓下。方在外閫。故不敢遽然爲之。敢此仰達矣。上曰。外任啓下。旣係數遞。此外無可合人否。柱國曰。亞將中李明運。可合是任。而見帶守御中軍矣。命善曰。守禦中軍。豈無可堪之人乎。以李明運移差官城將。使之修擧。似好矣。上曰。好矣。假將。是有勇力徐行德乎。命善曰。是矣。然而年老矣。民始曰。守禦廳事務亦殷。而若失習知本廳事裏面之人。亦甚難矣。上曰。守禦使有綜核之才。雖無此中軍。有何難哉。敬懋曰。臣營付料中。都政後作窠。將近十餘窠。西北人更爲取才。以爲塡差。何如。上曰。好矣。秀輔曰。臣於臺地。便同初入。未效一日之責。不勝悚恧。而適有區區所懷。敢此仰達矣。臣待罪刑官屬耳。凡於詰奸禁暴之政。固多溺職之愧。而且當藏刑之時。實無行法之具。由是而民風俗習。日壞一日。凌上犯分。無所不至。以奴屬而慢侮上典。以常漢而詈辱士族。罔有紀極。就其中尤無良者。則雖或照法嚴繩。而第念小民之所畏者。刑杖最重。犴獄爲次。然頃當盛暑。仰體聖意之恤囚。俯念民命之致傷。自非大惡重罪。則不得一一囚獄。而不過拘留本曹。徒爲生弊之端。而實非懲惡之道。目今三伏盡過。涼風方生。此後如有犯分傷風之類。則自法司。多日囚禁。照律定罪。亦令京兆五部摘發頑悍之民。移送法曹。一體囚治之意。各別申飭。好矣。上曰。依爲之。出擧條上命魯鎭曰。金永命事。予則不以爲怪矣。不往其地則已。旣往其地。安得不見其同生乎。若使永命不見其妹而歸。亦豈非無狀之人乎。旣知其如此。則酌處。好矣。命善曰。永綬之處分。已是失刑之大者。今不究問永命。而先爲酌處。則誠爲不可矣。雖是同氣之間。國法至嚴。渠安敢相見。而況永綬。又何可使之往見乎。上曰。予豈忽於隄防而然哉。隄防當嚴。而此罪。則有可以酌處之端。雖是惡逆。同生之間。以其相見抵罪者。律文有之否。魯鎭曰。律無可照者。如欲不問而酌處則。竄配外。無他道矣。上曰。非但律文所無。以人情天理言之。旣往其處。焉可不見。設使永命不見而歸。則反有傷於風敎矣。命善曰。永綬之當初率去永命。極爲放恣矣。且永命。亦安敢隨往其島乎。以此以彼。俱難免重勘之律矣。上曰。饑寒切身。欲爲糊口之計。隨往至親之任所。不是異事。且渠同生。旣在島中。渠乃因便下去。一欲相見者。亦何足深誅於渠乎。命善曰。永綬之赴任時。率去永命。則應知有此等相見之事。而敢以裨將帶去者。尤放恣無嚴。永命旣以裨將隨去。則雖異於本牧。何敢私見罪人乎。此不可不置之法矣。上曰。以其脫喪月日計之。永命之追後下去。明矣。永綬。旣是四寸之親。則越海下去後。不爲還送。亦不是理外之事。且旣留置。則給以裨將料。亦似然矣。民始曰。聖敎至當矣。法者。所以扶植風敎之具也。法不可不守。而若捨風敎。徒欲守法。則法亦無所措矣。今此永命。以見逆婢抵罪。則在法當治。以見同生爲罪。則律無其文。雖是逆婢。卽渠同生。則以大義言之。滅親之義。在同氣則亦固難責。參以人情。揆以義理。永命之致法。在於風敎上。恐有傷矣。上曰。諸臣之意。何如。尙淳曰。臣意則與禮判無異矣。好仁曰。聖敎至當。誠有好生之德意。禮判所奏。亦有端的之定論。臣更無議爲矣。熤曰。王者一政一令。爲萬代之表式。百王之柯則。然後可以施措。今此永命。卽逆婢之同生也。若非同氣而有私見逆婢之罪案。則在法固當難恕。今以同氣之情。相見於定屬之地。則以此致法。亦恐有傷於風敎。較量刑法風敎之間。經權得中。務歸十分穩當。然後可以治之。此係義理精微處。不可不深察也。上曰。判尹之言。近於經義。金載瓚之善爲講義。其有家庭之受乎。魯鎭曰。以見同生抵罪。非但於律無文。聖敎至當。惟在裁處之如何矣。昌運曰。禮判之言。誠好矣。有隣曰。臣亦別無他見矣。敬懋曰。逆婢旣在島中。則永命之肆然入去。極爲愚妄。不可不嚴治。而今此下敎。實出於好生之聖意。臣亦無異見矣。上曰。禁將初欲立異。而後何從衆乎。弘履曰。聖敎之下。臣亦無異見之仰奏者矣。秀輔曰。臣所守者法也。而旣無律文之可照。則別無所達矣。上曰。國家之有刑法。乃所以明彝倫定風敎也。以欲明彝倫之刑法。苟或用之不得其當。反有傷於風敎。則顧當如何。若使永命。旣入其島。不見其妹。則其在勵風敎之方。固當以比抵罪矣。今反以其相見而罪之耶。命善曰。顧其罪狀。有難全赦。若欲擬律。亦無其文。何以處之則可乎。上曰。竄配則決不可爲矣。命善曰。然則以放逐照律。似無妨矣。上曰。以此照律。則好矣。魯鎭曰。聞在安山地云。放逐本鄕。似宜矣。上曰。依此爲之。可也。民始曰。永命則雖已酌處。而率去之永綬。本罪之外。不可不添案定罪矣。上曰。旣已竄配矣。民始曰。亦有絶島安置之律矣。命善曰。臣伏見罪人金永綬酌處傳敎。好生之德。溢於辭表。減死之命。出自特恩。聖意所在。孰不欽仰。而隄防不可不念。懲勵不可不嚴。此臣所以縷縷陳達而不知止者也。至於永命。誠若聖敎。雖不可照施當律。而當初率往於逆婢定屬之島中。究厥心腸。萬萬無嚴。此則永綬。雖有三尺之喙。宜無一言之辨矣。永綬本罪之外。此一端。不可不添案。會寧府安置罪人金永綬。更令王府。絶島安置。何如。上曰。依爲之。出擧條上曰。濟州李哥罪人。自捕廳發捕乎。敬懋曰。御史旣下去。故姑未發捕矣。上曰。御史雖下去。自捕廳發捕可也。而能無中間失捕之慮乎。敬懋曰。發捕則渠焉敢不就捕乎。自前捕校出使時。例給二馬牌。今番則。何以爲之乎。上曰。自政院給馬牌下送。而御史如已捉治。待其結末。捕校執捉以來。爲宜矣。昌運曰。臣廳。亦當一體擧行矣。上曰。捕廳治盜事。果已究竟耶。敬懋曰。徒黨中。在逃五漢。姑未捉得。故未得結末矣。時偉曰。掌令尹行晉。登筵之際。多有失措。不可無警。推考。何如。上曰。依爲之。出擧條上曰。李在學。今日何不仕進乎。時偉曰。有實𧏮云矣。上曰。右承旨李在學。聞有實𧏮云。許遞。上命退。諸臣以次退出。